Kommissionens henstilling

af 12. marts 2002

om de samordnede kontrolprogrammer på foderstofområdet for 2002 i henhold til Rådets direktiv 95/53/EF

(meddelt under nummer K(2002) 546)

(2002/214/EF)

KOMMISSIONEN FOR DE EUROPÆISKE FÆLLESSKABER,

som henviser til traktaten om oprettelse af Det Europæiske Fællesskab,

som henviser til Rådets direktiv 95/53/EF af 25. oktober 1995 om principperne for tilrettelæggelse af offentlig kontrol på foderstofområdet(1), senest ændret ved Europa-Parlamentets og Rådets direktiv 2001/46/EF(2), særlig artikel 22, stk. 3, og

som tager følgende i betragtning:

(1) Den samlede og sammenfattende rapport om den kontrol, der er foretaget på foderstofområdet, på grundlag af oplysningerne fra medlemsstaterne om gennemførelsen af kontrolprogrammerne for 2000 giver ikke basis for at drage definitive konklusioner. Der er dog blevet peget på nogle emner, der er egnede til at indgå i det samordnede program for 2002. Der peges navnlig på behovet for at overvåge forurening af foder af betydning for fødevaresikkerheden.

(2) Medlemsstaternes kontroltjenester har påvist en højere risiko for dioxinforurening i sporstoffer og mineralske foderstoffer.

(3) De har endvidere påvist en højere risiko for forurening med tungmetaller, for eksempel bly, cadmium, kviksølv og arsen, i sporstoffer og mineralske foderstoffer.

(4) Forurening med mykotoksin i foderstoffer, navnlig aflatoksin B1, deoxinivalenol (DON), zearalenon (ZEA) og ochratoksin A (OTA) kræver særlig opmærksomhed med henblik på udviklingen af lovgivningen om forurening af foder.

(5) Hvert af disse emner bør derfor underkastes samordnet kontrol i 2002.

(6) Garanti for, at foderkæden ikke er forurenet med overførbar spongiform encephalopathy-agenser, forudsætter effektiv kontrol. Medlemsstaterne bør derfor opfordres til at prioritere kontrol af, om restriktionerne vedrørende anvendelse af animalske proteiner i fodermidler overholdes.

(7) De i denne henstilling fastsatte foranstaltninger er i overensstemmelse med udtalelse fra Den Stående Foderstofkomité,

HENSTILLER:

1. Medlemsstaterne bør i 2002 gennemføre et samordnet kontrolprogram med henblik på at kontrollere, hvor hyppigt og i hvilke koncentrationer forurenede stoffer forekommer i foderstoffer, jf. bilag I.

2. Når resultaterne af kontrolprogrammet indberettes, bør de omfatte data om de pågældende produkter med nærmere angivelse af omfanget af den nationale produktion og af importen fra tredjelande i overensstemmelse med skemaet i bilag II.

3. Der bør også anføres oplysninger om produktion og import, selv om der ikke er udtaget og analyseret stikprøver. Når der udføres laboratorieanalyser, bør de anvendte metoder og deres specificitet og følsomhed angives. Der bør oplyses om, hvilke kriterier der er anvendt til afgørelse af, om analyserne overholder kravene.

4. Medlemsstaterne bør i 2002 gennemføre et samordnet program til kontrol af, om restriktionerne for produktion og anvendelse af animalske fodermidler overholdes, jf. dog artikel 3-13 og artikel 15 i direktiv 95/53/EF. Resultaterne af dette kontrolprogram meddeles Kommissionen i overensstemmelse med skemaet i bilag III.

5. Medlemsstaterne bør medtage resultaterne af det samordnede kontrolprogram som et særskilt kapitel i den rapport om de årlige kontrolaktiviteter, der skal indsendes inden den 1. april 2003, jf. artikel 22, stk. 2, i direktiv 95/53/EF.

Udfærdiget i Bruxelles, den 12. marts 2002.

På Kommissionens vegne

David Byrne

Medlem af Kommissionen

(1) EFT L 265 af 8.11.1995, s. 17.

(2) EFT L 234 af 1.9.2001, s. 55.

BILAG I

1. Medlemsstaternes samordnede kontrolprogram bør omfatte følgende forurenede stoffer:

a) dioxin (PCDD/F)

b) bly, cadmium, kviksølv og arsen

c) mykotoksiner (aflatoksin, deoxinivalenol, ochratoksin A, zearalenon).

2. Det samordnede kontrolprogram bør omfatte forekomst og koncentration af de under punkt 1 nævnte forurenede stoffer i følgende produkter, der indgår i foderstoffer:

a) sporstoffer, navnlig zinkoxid, kobberoxid, mangan og zinksulfat

b) mineraler, navnlig magnesiumoxid og fosfater

c) fodermidler

d) foderblandinger ( ved stikprøvekontrol).

BILAG II

>PIC FILE= "L_2002070DA.002203.TIF">

BILAG III

>PIC FILE= "L_2002070DA.002205.TIF">